
PAMBUNGAD SA TAMANG PATNUBAY 


Ang Islam at mga Muslim 

Ang katagang “Islam” ay isang salita mula sa 
wikang Arabik na nangangahulugan ng “pagsuko sa 
kalooban ng Diyos”. Hinango ito sa salitang Arabik 
na “Salam” na nangangahulugan din ng 
“kapayapaan”. Kaya naman, ang relihiyong Islam 
ay nagtuturo ng pagsuko sa Diyos ayon sa Kanyang 
mga ipinahayag na Banal na Batas tungo sa tunay 
na kapayapaan ng isip at kapanatagan ng puso ng 
tao. Ang pinakamahalagang katotohanang 
ipinahayag ng Diyos sa sangkatauhan ay ang 
walang sinumang banal o may karapatang sambahin 
maliban sa Makapangyarihang Diyos. 
Samakatuwid, ang lahat ng tao ay nararapat lamang 
sumuko at sumamba sa Kanya. 

Ang katagang “Muslim” ay yaong sumusuko sa 
kalooban ng Diyos maging anuman ang kanyang 
lahi, bansa o tribo. Ang pagiging Muslim ay 
nanganga-hulugan ng kusang-loob na pagsuko at 
masugid na pagtalima sa Diyos, at mamuhay nang 
ayon sa Kanyang mensahe. Marami ang may 
maling pag-aakala na ang Islam ay isang relihiyon 
ng mga Arabo lamang. Ito ay sadyang malayo sa 
katotohanan. Karagdagan sa maraming pumapasok 

sa Islam sa lahat ng sulok ng daigdig lalo na sa 
Inglatera at Amerika, makikita natin ang 
sambayanang Muslim mula Bosnia hanggang sa 
Nigeria, at mula Indonesia hanggang sa Morocco. 
Maliwanag na makikita na ang mga Muslim ay 
galing sa maraming iba’t ibang lahi, kulay at tribo. 
Sa katunayan, higit sa 80% ng pangkalahatang 
Muslim ay hindi mga Arabo. Higit na marami ang 
Muslim sa Indonesia kaysa sa buong bansang 
Arabo. Kaya naman, kahit na nakararami ang bilang 
ng Muslim sa mga lahing Arabo, hindi sila ang 
pinakamalaking bilang ng Muslim sa daigdig. 
Magkagayon, sinumang sumuko nang lubusan sa 
Diyos at Siya lamang ang kanyang sinasamba ay 
isang Muslim. 

Ang Walang-Hanggang Mensahe 

Hindi bago ang relihiyong Islam sapagka’t ang 
Islam (ang pagsuko sa kalooban ng Diyos) ay 
tanging relihiyon sa paningin ng Diyos. Sa ganitong 
kadahilanan, ang Islam ay tunay at likas na 
relihiyon, at ito ang dating walang-hanggang 
mensahe na ipinahayag sa pagdaloy ng panahon sa 
lahat ng Propeta ng Diyos katulad nina Abraham, 
Noah, Moses, Hesus at Muhammad^. Silang lahat 
ay nagturo ng isang magka-katulad na Mensahe: 
ang dalisay na Monoteismo. Hindi nagtatag ng 

bagong relihiyon si Propeta Muhammad katulad 
ng maling pag-aakala ng marami, bagkus Siya ang 
pinakahuling Propeta ng Islam. Sa pagpapahayag 
ng Diyos sa Kanyang huling mensahe kay 
Muhammad^, na sadyang walang-hanggan at para 
sa lahat ng sangkatauhan, binigyang kaganapan ng 
Diyos ang kasunduan na Kanyang ibinigay kay 
Abraham, na isa sa mga nauna at bantog na Propeta. 
Sapat nang sabihin na ang panuntunan ng Islam ay 
siya ring panuntunan ni Propeta Abraham, 
sapagka’t kapwa Bibliya at Qur’an ay nagpapakilala 
kay Abraham bilang isang matayog na huwaran ng 
sinumang buong-pusong isinusuko ang sarili sa 
kalooban ng Diyos, at siya ay tuwirang sumasamba 
sa Diyos na walang isinaalang-alang na 
tagapamagitan. Sa oras na maunawaan ito, 
magiging maliwanag na ang Islam ang siyang 
pandaigdigan at walang-hanggang mensahe kaysa 
sa lahat ng relihiyon, sapagka’t lahat ng Propeta at 
Sugo ng Diyos ay mga “Muslim” (sila’y sumusuko 
sa kalooban ng Diyos), at kanilang itinuro ang 
“Islam” (pagsunod sa kalooban ng Makapang- 
yarihang Diyos). 

Ang Kaisahan ng Diyos 

Ang haligi ng pananampalatayang Islam ay ang 
paniniwala sa Kaisahan ng Diyos - ang Diyos ng 

mga Propeta kasama na rito sina Abraham, Noah, 
Moses, at Hesus at Muhammad^. Itinuturo ng 
Islam na ang dalisay na paniniwala sa Diyos ay 
likas sa tao. Kaya naman, nagagampanan nito ang 
likas na pagnanais ng kaluluwa. Ang konsepto ng 
Diyos sa Islam ay tuwiran, maliwanag at madaling 
maunawaan. Itinuturo ng Islam na ang puso, 
kaisipan at kaluluwa ng tao ay mga angkop na 
sisidlan ng maliwanag na banal na pahayag. Ang 
mga pahayag ng Diyos sa tao ay hindi 
nalalambungan ng magkasalungat na misteryo o 
labag sa katwirang katuruan. Kaya naman, itinuturo 
ng Islam na bagaman hindi kayang matarok at di- 
maabot nang lubusan ng ating limitadong kaisipan 
ang Kaluwal-hatian ng Diyos, hindi Niya inaasahan 
na tayo’y tumanggap ng mga di-makatotohanan o 
lantarang huwad na paniniwala hinggil sa Kanya. 

Ayon sa mga katuruan ng Islam, ang Makapang- 
yarihang Diyos ay tanging lisa. Ang Kanyang 
kaisahan ay hindi dapat mabahiran ng pagbibigay 
katambal sa Kanya, maging sa paniniwala at 
pagsamba. Dahil dito, pinag-uutusan ang mga 
Muslim na panatilihin ang tuwirang ugnayan sa 
Diyos. Magkagayon, ang anumang tagapamagitan 
ay tahasang ipinagbabawal. Sa pananaw ng Islam, 
ang paniniwala sa Kaisahan ng Diyos ay 
nangangahulugan na ang pagganap ng lahat ng 

panalangin at pagsamba ay nararapat na iukol nang 
bukod-tangi sa Kanya. Siya lamang ang may 
karapatan sa katawagang “Panginoon” at 
“Tagapagligtas”. 

Bagaman ang ibang relihiyon ay naniniwala sa 
Iisang Diyos, hindi nila iniuukol ang kanilang 
panalangin sa Kanya lamang. Gayundin, ibinibigay 
nila ang kata-wagang “Panginoon” sa mga nilikha 
na sadyang malayo sa pagkakaroon ng mga 
katangiang “Ang Maalam ng Lahat ng Bagay”, 
“Ang Makapangyarihan”, at “Ang Walang 
Pagbabago”. Ang mga katangiang ito ng tunay na 
Diyos ay makikita rin maging sa kanilang hawak na 
kasulatan. Ayon sa Islam, hindi sapat na ang tao ay 
maniwala na ang Diyos ay iisa, bagkus nararapat 
niyang gampanan ang paniniwalang ito sa 
pamamagitan ng tamang pag-aaral. Sa madaling 
salita, ang konsepto ng Diyos sa Islam, na lubos na 
nakasalalay sa Banal na Pahayag, ay sadyang 
maliwanag sa pagiging Banal - Ang Diyos ay Diyos 
at ang tao ay tao. Sa dahilang ang Diyos ay ang 
tanging Lumikha at ang Tagapanustos sa 
sandaigdigan, Siya ay may kahigtan sa Kanyang 
mga nilikha—ang Lumikha at ang nilikha ay hindi 
kailanman maghahalo. Nagtuturo ang Islam na ang 
Diyos ay may natatanging kalikasan, at Siya ay 

malaya sa kasarian, kahinaan, at lampas sa 
anupamang kayang liripin ng tao. 

Nagtuturo ang Banal na Qur’an na ang mga Tanda 
at katibayan ng katalinuhan, kapangyarihan at 
pananatili ng Diyos ay kitang-kita sa ating 
kapaligiran. Kaya naman, tinatawagan ng Diyos na 
pag-isip-isipin ng tao ang mga nilikha sa paligid 
niya upang magkaroon siya ng higit na pang-unawa 
sa Kanyang Lumikha. Naniniwala ang mga Muslim 
na ang Diyos ay Mapagmahal, Maawain, at 
Mahabagin. Nasa Kanyang kamay ang araw-araw 
na pangyayari sa tao. Sa ganito’y nasa natatanging 
katamtamang katayuan ang Islam sa gitna ng huwad 
na pananampalataya at mapagmalabis na pilosopiya. 

Maraming relihiyon at pilosopiya ang naglalarawan 
sa Diyos na may Mataas na Kapangyarihan subali’t 
walang malasakit, o hindi mulat sa buhay ng bawa’t 
isang tao. Ang ibang relihiyon naman ay nagbibigay 
sa Diyos ng mga katangiang pantao, at nagtuturo na 
Siya ay naroroon sa Kanyang mga nilikha, sa 
pamamagitan ng pagsasatao, pagsasabagay o 
maging sa anupaman. Sa kabilang dako, sa Islam ay 
binigyang-linaw ng Diyos ang katotohanan sa 
pamamagitan ng pagpa-pahayag sa tao na Siya ay 
Mapagmahal, Mahabagin, Maawain at Kanya ring 
tinutugon ang mga panalangin. Subali’t Kanya ring 

binigyang-diin na walang anumang makatutulad sa 
Kanya, na Siya ay di-sakop ng panahon, kapaligiran 
at ng Kanyang nilikha. 

Dapat ding banggitin na ang Diyos na sinasamba ng 
mga Muslim ay Siya ring Diyos na kinikilala ng 
mga Hudyo at Kristiyano sapagka’t iisa lamang ang 
Diyos. Sa kasamaang-palad, ang ibang tao ay may 
maling pananaw na ang sinasambang Diyos ng mga 
Muslim ay kaiba sa Diyos ng mga Hudyo at 
Kristiyano, at ang “Allah” raw ay isa lamang “diyos 
ng mga Arabo’’. Ang maling kaisipang ito na 
patuloy na ipinalalaganap ng mga kaaway ng Islam 
ay sadyang malayo sa katotohanan, sapagka’t ang 
katagang “Allah” ay payak na pangalan ng 
Makapangyarihang Diyos sa wikang Arabik. Ito rin 
ang katagang ginagamit ng mga Arabong Hudyo at 
Kristiyano. Magkagayunman, dapat liwanagin na 
bagaman magkatulad ang sinasamba ng mga 
Muslim sa Diyos na kinikilala ng mga Hudyo at 
Kristiyano, ang konsepto nila sa Kanya ay iba. 
Bilang halimbawa, hindi tinatanggap ng mga 
Muslim ang paniniwala ng mga Kristiyano at 
Hudyo na ang Diyos ay isa sa Tatlong Persona ng 
Diyos o ang Diyos ay nagkaroon ng anak. Hindi 
lamang itinatakwil ito ng Banal na Qur’an bagkus 
kung ito nga ang tunay na kalikasan ng Diyos, disin 
sana’y maliwanag na ipinahayag Niya ito kina 

Noah, Abraham, Moses, Hesus, Muhammad^ at 
iba pang mga Propeta. 

Ang Banal na Qur’an 

Ang literal na kahulugan ng katagang “Qur’an” 
mula sa wikang Arabik ay “ang babasahin o 
bibigkasin”. Kapag ginamit ito hinggil sa Islam, 
nangangahulugan ito ng panghuling mensahe ng 
Diyos sa sangkatauhan na ipinahayag kay Propeta 
Muhammad^. Ang Banal na Qur’an, na 
magkaminsa’y isinusulat na “Kor’an”, ay literal na 
Salita ng Diyos na lagi nang binabanggit sa tuwina. 
Taliwas sa ibang mga banal na pahayag, lubusang 
napag-ingatan ang Qur’an sa bawa’t kataga nito at 
kahulugan sa isang buhay na wika - isang wikang 
ginagamit pa rin hanggang sa ngayon. 

Isang buhay na himala ang Qur’an sa wikang 
Arabik; at kilalang hindi matularan sa istilo, uri at 
sa bisang ispirituwal nito. Ibinaba ang huling 
Pahayag na ito kay Propeta Muhammad 1 ^ sa loob 
ng 23 taon. Ang pagka-kaiba ng Banal na Qur’an 
sa ibang aklat na pangrelihiyon ay ang lagi nang 
pagturing sa Banal na Qur’an bilang isang Salita ng 
Diyos ng mga taong naniniwala dito - hindi ito 
isang bagay na ipinasiya ng isang konseho 
maraming taon pagkaraang naisulat. Gayundin, 

binibigkas ang Banal na Qur’an nang hayagan sa 
harapan ng kapuwa Muslim at di-Muslim na 
lipunan noong panahon ni Propeta Muhammad^. 
Ang buong Qur’an ay lubusang naisulat, at marami 
sa mga kasamahan ng Propeta^ ang nakasaulo nito 
nang ganap sa bawa’t kataga at pagbigkas kung 
papaano ito naipahayag. Kaya naman, taliwas sa 
ibang Aklat, ang Banal na Qur’an ay lagi nang nasa 
kamay ng mga karaniwang mananampalataya at 
kailanma’y hindi sila nagkaroon ng pag-aalinlangan 
na ito ay Banal na Salita ng Diyos. Dahil sa 
malawakang pagsasaulo nito, ganap itong 
napanatili. 

Sa kabilang banda, ang mga kasulatang hawak 
ngayon ng ibang relihiyon ay nahaharap sa 
malaking pag-aalinlangan hinggil sa kanilang 
kadalisayan. Ang mga tagasunod na rin ang 
nagbibigay ng lantarang pagpuna sa maraming 
pagkakasalungat at kamaliang nasasaad sa mga ito. 

Hinggil sa katuruan ng Banal na Qur’an, isa itong 
pandaigdigang Kasulatan at ito ay patungkol sa 
lahat ng sangkatauhan, hindi sa isang partikular na 
tribo o “natatanging-tao”. Hindi bago ang dala ng 
mensaheng ito, bagkus ito rin ang mensaheng dala 
ng lahat ng Propeta: “Pagsuko sa 

Makapangyarihang Diyos at Pagsamba lamang sa 

Kanya”. Kaya naman, ang pahayag ng Diyos sa 
Qur’an ay nakatuon sa pagtuturo sa tao sa kaha- 
lagahan ng paniniwala sa Kaisahan ng Diyos, 
hubugin ang kanilang buhay sa patnubay na 
Kanyang ipinadala. 

Karagdagan nito, mababasa sa Banal na Qur’an ang 
mga kasaysayan ng mga naunang Propeta katulad 
nina Abraham, Noah, Moses at Hesus; at gayundin 
ang mga ipinag-uutos at mga ipinagbabawal ng 
Diyos. 

Sa makabagong panahon na kung saan nakalugmok 
ang maraming tao sa matinding pag-aaliniangan, sa 
kawalan ng pag-asa sa ispirituwal na 
pangangailangan, at sa di-malamang katumpakan ng 
pamahalaan, ang Banal na Qur’an ay nag-aalay ng 
kalutasan sa kawalan ng laman ng ating 
pamumuhay at sa kaguluhan na sumasakmal ngayon 
sa mundo. Sa maikling pananalita, ang Banal na 
Qur’an ay isang aklat ng patnubay na di-mapapan- 
tayan ang kahusayan. 


Si Propeta Muhammad^ 


Taliwas sa mga namuno ng maraming relihiyon, 
ang huling Propeta ng Islam ay tunay na naitala 
bilang isang kilalang tao sa kasaysayan. Maliwanag 

nang ganap ang kanyang buhay sa mga nasusulat na 
kasaysayan, at batid maging ang pinakamaliit na 
detalye ng kanyang pamumuhay. Hindi lamang 
tangan ng mga Muslim ang ganap na teksto ng mga 
Banal sa Salita ng Diyos na ipinahayag kay 
Muhammad^, hawak din nila ang kanyang mga 
napanatiling winika at pangaral na tinatawag na 
‘Hadith’. 

Matapos banggitin ang mga ito, dapat malaman ng 
sinuman na ang mga Muslim ay naniniwala na si 
Propeta Muhammad^ ay tao lamang na pinili ng 
Diyos, at siya ay walang anumang pagkabanal. 
Upang ilayo ang tao sa pagsamba sa kanya, itinuro 
ni Propeta Muhammad^ sa mga Muslim na 
tawagin siyang ‘Sugo ng Diyos at Kanyang Alipin’. 
Ang misyon ng panghuli at pangwakas na Propeta 
ng Diyos ay tanging ituro sa tao na ‘walang 
sinumang banal o may karapatang sambahin 
maliban sa Makapangyarihang Diyos’, at gayundin 
ang maging buhay na halimbawa ng pahayag ng 
Diyos, Sa payak na salita, nagpadala ng kapa- 
hayagan ang Diyos kay Muhammad^, na kanya 
namang itinuro, isinabuhay at ipinairal sa 
sambayanan. 

Sa ganitong paraan, higit pa sa pagiging Propeta si 
Muhammad dahil siya rin ay isang 

tagapangasiwa ng pamahalaan at isang pinuno. Siya 
ay namuhay nang payak sa paglilingkod sa Diyos, 
at pinamunuan niya ang isang relihiyon na sadyang 
saklaw ang lahat ng aspeto ng pamumuhay - isang 
panuntunan ng buhay. Itinuro niya kung ano ang 
ulirang kaibigan, asawa, guro, pinuno, mandirigma 
at hukom. Dahil dito, sinusunod siya ng mga 
Muslim hindi dahil sa kanyang kapakanan, bagkus 
bilang pagtalima sa Diyos. Hindi lamang ipinakita 
ni Muhammad^ kung papaano makipagkapwa-tao, 
higit na mahalaga ay ipinakita niya kung papaano 
makipag-ugnayan at sumamba sa Diyos ayon sa 
mga paraang nais Niya. 

Katulad ng ibang Propeta, naharap si Propeta 
Muhammad^ sa matinding pagtutol at 
pagmamalupit sa panahon ng kanyang misyon. 
Magkagayunman, nanatili siyang mapagpaumanhin, 
matiisin at makata-rungan. Kanyang 
pinakitunguhan nang mabuti ang kanyang mga 
kalaban. Naging matagumpay ang bunga ng 
kanyang misyon. Bagaman nagsimula ang kanyang 
misyon sa pinakamahina at malayong mga pook sa 
mundo, lumaganap ang Islam mula Espanya 
hanggang sa Tsina sa loob lamang ng isang daang 
taon pagkaraang mamatay si Propeta 
Muhammad^. Siya ang pinakadakila sa lahat ng 
mga Propeta ng Diyos hindi sa dahilang nagdala 

siya ng bagong mga doktrina o gumawa ng higit na 
mahuhusay ng himala, bagkus ang bunga ng 
kanyang misyon ay nagdala ng higit na bilang ng 
tao sa landas ng dalisay at tamang paniniwala sa 
Iisang Tunay na Diyos kaysa sa ibang Propeta. 

Ang Pamamaraang-Buhay Islamiko. 

Sa Banal na Qur’an, itinuturo ng Diyos sa tao na 
nilikha sila upang sambahin Siya, at ang batayan ng 
lahat ng tunay na pagsamba ay ang laging pag- 
alaala sa Diyos. Sa dahilang sakop ng Islam ang 
lahat ng aspeto ng buhay, ang lagi nang paggunita 
sa Diyos ay binibigyan ng pansin sa lahat ng gawain 
ng tao. Binibigyang-linaw ng Islam na ang lahat ng 
kilos ng tao ay itinuturing na mga gawang 
pagsamba kung ginagawa ito dahil sa Diyos at ayon 
sa Kanyang Banal na Batas. Kaya naman, ang 
pagsamba ay hindi lamang mga pang-relihiyong 
rituwal. Ang mga katuruan sa Islam ay nag-sisilbing 
habag at lunas sa kaluluwa ng tao. Ang mga 
katangiang katulad ng pagpapakumbaba, katapatan, 
matiisin at pagkakawanggawa ay matiim na ipinag- 
uutos. Karagdagan nito, ipinagbabawal ng Islam 
ang pagmamalaki at mapagmapuri sa sarili, sa 
dahilang ang Diyos lamang ang tanging hukom sa 
pagkamakatwiran ng tao. 

Ang pananaw ng Islam sa kalikasan ng tao ay higit 
na makatotohanan at mahusay na pinagtimbang. 
Hindi pinaniniwalaan na likas na makasalanan ang 
tao, bagkus siya ay may kakayahang gumawa ng 
mabuti at masama. Itinuturo din ng Islam na ang 
paniniwala at pagsagawa ay lagi nang magkasama. 
Binigyan ng Diyos ang tao ng kalayaan, kaya 
naman ang sukat ng kanyang pananampalataya ay 
batay sa kanyang mga gawa at asal. Gayundin 
naman, nilikha ang tao na sadyang mahina at lagi 
nang natitisod sa kasalanan. Ito ang kalikasan ng 
taong nilikha ng Diyos ayon sa Kanyang Talino. 
Ang tao ay hindi likas na makasalanan o 
nangangailangan ng kumpuni. Ito ay sa dahilang 
laging bukas ang landas ng pagsisisi sa lahat ng tao. 
At mahal ng Diyos ang mga makasalanang nagsisisi 
at taos pusong naninikluhod sa paghingi ng tawad 
sa Kanya. 

Naitatatag ang tunay na pamumuhay Islamiko sa 
pamamagitan ng tamang takot sa Diyos at matapat 
na paniniwala sa Kanyang Walang-Hanggang 
Habag. Ang isang pamumuhay na walang takot sa 
Diyos ay humahantong sa kasalanan at pagsuway, 
samantalang ang paniniwalang hindi patatawarin ng 
Diyos ang mga mabibigat na kasalanan ay 
humahantong sa kawalan ng pag-asa. Ang Islam ay 
nagtuturo: Tanging ang mga naliligaw lamang ang 

nawawalan ng pag-asa sa Habag ng kanilang 
Panginoon. 

Karagdagan nito, ang Banal na Qur’an na 
ipinahayag kay Propeta Muhammad^ ay 
naglalaman ng napakamaraming katuruan hinggil sa 
kabilang-buhay at sa Araw ng Paghuhukom. Dahil 
dito, naniniwala ang mga Muslim na ang lahat ng 
tao ay hahantong sa paglilitis ng Diyos sa kanilang 
mga paniniwala at gawain nang sila’y nabubuhay pa 
sa mundo. Sa paghusga sa tao, ang Diyos ay kapwa 
Mahabagin at Makatarungan. Huhusgahan ang tao 
ayon lamang sa kanilang nakayanan. Sapat nang 
sabihin na itinuturo ng Islam na ang buhay ay isang 
pagsubok, na ang lahat ng tao ay may pananagutan 
sa Diyos. Ang matapat na paniniwala sa kabilang 
buhay ay isang susing humahantong sa isang 
matuwid na buhay at moral. Sa kabilang banda, 
kung ang pananaw ay wala nang darating pa 
pagkatapos ng kamatayan, ito ay magdudulot sa tao 
na maging maramot, makamundo at magkakaroon 
ng mababang moralidad. 

Islam - Tungo sa Higit na Mahusay na 
Pamumuhay 

Itinuturo ng Islam na ang tunay na kaligayahan ay 
maaari lamang makamtan sa pamamagitan ng isang 

pamumuhay na may kaakibat na paggunita sa 
Diyos, at sa pagkakaroon ng kasiyahan sa bawa’t 
biyayang ibini-bigay Niya. Karagdagan nito, ang 
tunay na kasarinlan ay ang kalayaan sa pagiging 
alipin ng mababang pagnanasa, at kalayaan sa mga 
ideolohiyang gawa ng tao. Ang naturan ay siya 
namang kabaliktaran sa pananaw ng maraming tao 
sa makabagong daigdig na itinuturing ang 
“Kalayaan” bilang isang kakayahang bigyang- 
kasiyahan ang lahat ng kanilang pagnanasa nang 
walang pagpipigil. 

Ang maliwanag at malawak na patnubay ng Islam 
ay nagbibigay sa tao ng isang malinaw na takda sa 
layunin at landas ng buhay. Bilang karagdagan sa 
pagiging kasapi ng kapatiran sa Islam, ang timbang 
at praktikal na katuruan ay pinagmumulan ng 
kapayapaan, patnubay at moralidad. Ang tuwiran at 
malinaw na ugnayan sa Makapangyarihang Diyos, 
kasama ng pagkakaroon ng pagpapahalaga sa 
layunin at sa pagiging kasapi ng pandaigdigang 
kapatiran ay nagpapalaya sa tao mula sa maraming 
pagkabalisa sa araw-araw na pamumuhay. Sa 
maikling salita, ang pamamaraang buhay Islamiko 
ay dalisay at kapaki-pakinabang. Nagtuturo ito ng 
pagdisiplina at pagpipigil sa sarili sa pamamagitan 
ng palagiang pagdarasal at pag-aayunong itinakda 
nito. Nagpapalaya rin sa tao sa mga pamahiin at sa 

rasismo (lahat ng pagbibigay ng di-matwid na 
opinyong nauukol sa lahi, lipi, kulay ng balat at 
kabansaan). Makakamtan lamang ng tao ang tunay 
na karangalan o kadakilaan sa pamamagitan ng 
pagtanggap sa lagi nang paggunita sa Diyos sa 
araw-araw na gawain at ang pagtanggap na ang 
tanging pagkakaiba ng tao sa mata ng Diyos ay ang 
pagiging masunurin sa Kanya. 

Binigyan tayo ng Dakilang Lumikha ng talino at 
kakayahang mangatwiran, magtimbang at 
magpasiya. Kaya inilagay Niya ang ating isip sa 
pinaka-itaas ng ating katawan, ang ulo, upang ito ay 
manguna at mamayani sa ating pagpapasiya nang 
higit sa damdamin o emosyon—na kadalasa’y 
nakapaglilihis ng landas. Sinumang nagnanais 
magkaroon ng tama at makatarungang pagtitimbang 
at paghuhusga, siya ay dapat maharap sa higit sa 
isang pag-aaralan o pagpipilian. Huwag ibilanggo 
ang sarili sa isang pananampalatayang hindi 
dumaan sa malaya at kusang pagpili. Huwag 
talikuran ang karapatang pumili ng isang tamang 
pananampalatayang makapagbibigay ng katiyakan 
sa kasiyahan at kapanatagan hindi lamang dito sa 
lupa bagkus maging sa kabilang buhay. 

Inaanyayahan namin kayong magpatuloy sa pag- 
aaral hinggil sa Islam upang magkaroon ng 

kaukulang kaalaman na siyang tanging kailangan 
upang timbangin at piliin ang katotohanan tungo sa 
isang tamang pananampalataya at ganap na 
panuntunan ng buhay. 

Para sa karagdagang impormasyon tungkol sa 
Islam, mangyaring makipag-ugnayan sa: 

ISCAG-PHILIPPINES 

Islamic Studies, Call & Guidance of the Philippines 
Salitran 1, Congressional Road Dasmarinas, Cavite 
Philippines 

Tel: 0063-46-4163371/Fax: 0063-46-4163629 

Care Center for New Muslims 
P.O. BOX 43339 RIYADH 11561 
Tel: 2423008 Fax: 2423001 
WWW.NEWMUSLIMGUIDE.COM 
Email: imfo@newmusIimguide.com 

Care Center for New Muslims 

website: www.newmuslimguide.com 
email: info@newmuslimguide.com 

